ক্লাউডিয়ার তাণ্ডবে বিপর্যস্ত ব্রিটেন, ৭০ মাইল বেগে ঝোড়ো হাওয়া, টানা বৃষ্টি ও জলবন্দি একাধিক অঞ্চল

ওয়েব ডেস্ক: স্পেন–পর্তুগালকে (Spain-Portugal) বিপর্যস্ত করে ঘূর্ণিঝড় ‘ক্লাউডিয়া’ (Claudia) আছড়ে পড়ল ব্রিটেনে (England)। প্রবল বৃষ্টি, ঘণ্টায় ৭০ মাইল বেগের ঝোড়ো হাওয়া এবং ব্যাপক বন্যা সতর্কতা, সব মিলিয়ে নাজেহাল লন্ডন (London), ওয়েলস (Wales) সহ দক্ষিণ ইংল্যান্ডের বিস্তীর্ণ অংশ।

দক্ষিণ ও মধ্য ইংল্যান্ডে কোথাও প্রায় ৬ ইঞ্চি পর্যন্ত জল জমেছে। বৃষ্টির পূর্বাভাস থাকায় পরিস্থিতি আরও জটিল হয়ে উঠেছে। আবহাওয়া দফতর ইতিমধ্যেই একাধিক জেলায় অ্যাম্বার ওয়েদার ওয়ার্নিং জারি করেছে, যা প্রাণ ও সম্পত্তির ঝুঁকি বাড়ার ইঙ্গিত দিচ্ছে।

আরও পড়ুন: ‘বার্ড ফ্লু’-তে মৃত্যু মার্কিন নাগরিকের! উদ্বেগ আমেরিকায়

ঝড়ের তাণ্ডবে সবচেয়ে বেশি প্রভাব পড়েছে পরিবহণে। বিভিন্ন রেল সংস্থা বিপজ্জনক আবহাওয়ার কারণে সীমিত পরিষেবা চালু রাখার সিদ্ধান্ত নিয়েছে, ফলে যাত্রীদের ব্যাপক ভোগান্তি। রেললাইন জলমগ্ন হওয়ায় ও ট্র্যাকের উপর গাছ পড়ার আশঙ্কায় একাধিক ট্রেন বাতিল বা দেরিতে চলছে। লন্ডন, ওয়েলস ও দক্ষিণ-পশ্চিম ইংল্যান্ডজুড়ে সড়কেও জল জমে তৈরি হয়েছে বিশৃঙ্খলা। কর্তৃপক্ষ সকলকে অত্যন্ত সতর্কতার সঙ্গে ভ্রমণ করার পরামর্শ দিয়েছে।

বহু এলাকায় মাটি আগেই ভিজে থাকায় টানা বৃষ্টিতে দ্রুত বাড়ছে হঠাৎ বন্যার সম্ভাবনা। দেশের বিস্তীর্ণ অংশে ফ্লাড অ্যালার্ট জারি করা হয়েছে। নদীর জলস্তর বাড়তে শুরু করায় পরিস্থিতির অবনতির আশঙ্কা করছেন বিশেষজ্ঞরা। ঝড়টি ধীরে ধীরে উত্তর ব্রিটেনে ঢুকতে শুরু করায় সেখানেও বাড়ছে দুর্ভোগ। পর্যটক, অফিসযাত্রী ও সাধারণ মানুষকে ভ্রমণ পরিকল্পনা পরিবর্তন করার পরামর্শ দিয়েছে কর্তৃপক্ষ। আবহাওয়া দফতর জানিয়েছে, আগামী ২৪ ঘণ্টা পরিস্থিতি আরও জটিল হতে পারে। ব্রিটেনজুড়ে ঝড় ক্লাউডিয়ার প্রভাব মোকাবিলায় সতর্ক রয়েছে জরুরি পরিষেবাগুলি।

দেখুন আরও খবর: